
Text rozhodnutia
Súd: Krajský súd Bratislava Spisová značka: 8Sa/97/2019 Identifikačné číslo súdneho spisu: 1019201656 Dátum vydania rozhodnutia: 27. 12. 2019 Meno a priezvisko sudcu, VSÚ: JUDr. Blanka Malichová ECLI: ECLI:SK:KSBA:2019:1019201656.1 Uznesenie Krajský súd v Bratislave v právnej veci žalobcu: A.. H. K., narodený XX.XX.XXXX, bytom D. XXX, XXX XX Y. K. proti žalovanej: Sociálna poisťovňa, ústredie, ul. 29. augusta č. 8-10, Bratislava, o preskúmanie zákonnosti rozhodnutia č. 642 488-4/2019-BA zo dňa 20.09.2019 a rozhodnutia Sociálnej poisťovne - pobočka Michalovce č. 700-3610486519-GC04/19 zo dňa 03.07.2019 takto r o z h o d o l : Krajský súd v Bratislave p o s t u p u j e vec vedenú pod sp. zn. 8Sa/97/2019 miestne príslušnému Krajskému súdu v Košiciach. o d ô v o d n e n i e : 1. Dňa 05.12.2019 bola Krajskému súdu v Bratislave ako správnemu súdu doručená správna žaloba, v ktorej žalobca navrhol, aby súd zrušil rozhodnutie Sociálne poisťovne, ústredie č. 642 488-4/2019-BA zo dňa 20.09.2019 a rozhodnutie Sociálnej poisťovne -pobočka Michalovce č. 700-3610486519-GC04/19 zo dňa 03.07.2019 a vec vrátil na ďalšie konanie. Zo žaloby vyplýva, že napadnutým rozhodnutím žalovaná zamietla v celom rozsahu odvolanie žalobcu podané proti rozhodnutiu prvostupňového orgánu, ktoré výrok vypustením v časti „... § 152a zákona v znení neskorších predpisov...“ zmenila a v ostatnom rozhodnutie potvrdila. Uvedeným prvostupňovým rozhodnutím pobočka sociálnej poisťovne v Michalovciach predpísala žalobcovi podľa ust. § 144 ods. 1 zák.č. 461/2003 Z.z. o sociálnom poistení a ust. § 152a a § 178 ods. 1 písm. a/ bod 8 v znení zák.č. 43/2004 Z.z. poistné na nemocenské poistenie, starobné poistenie a invalidné poistenie a poistné do rezervného fondu solidarity vo výške 407,95 eur. 2. Podľa § 6 ods. 1 zákona č. 162/2015 Z. z. Správny súdny poriadok (ďalej len „SSP“), správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 3. Podľa § 6 ods. 2 písm. c/ SSP, správne súdy rozhodujú v konaniach o správnych žalobách v sociálnych veciach. 4. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 5. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 6. Podľa § 13 ods. 3 SSP, v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c/ a d/ a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 7. Podľa § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 8. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené procesné podmienky, za ktorých môže správny súd konať a rozhodnúť (procesné podmienky). 9. Podľa § 199 ods. 1 písm. a/ SSP, sociálnymi vecami sa na účely tohto zákona rozumie rozhodovanie Sociálnej poisťovne. 10. S poukazom na vyššie citované zákonné ustanovenia Krajský súd v Bratislave skúmal svoju miestnu príslušnosť na konanie. V zmysle ustanovenia § 13 ods. 3 SSP je na konanie o správnej žalobe v sociálnych veciach miestne príslušný krajský súd, v ktorého obvode má žalobca adresu trvalého pobytu, resp. v obvode ktorého sa žalobca zdržuje. 11. Súd postupuje vec v súlade s ust. § 18 ods. 2 SSP Krajskému súdu v Košiciach, vecne a miestne príslušnému na konanie o správnej žalobe v sociálnych veciach podľa § 13 ods. 3 SSP, nakoľko obec Gajdoš, v ktorom sa podľa žaloby nachádza adresa trvalého pobytu žalobcu, je podľa § 10 zákona č. 221/1996 Z. z. o územnom a správnom usporiadaní SR v spojení s nariadením vlády SR č. 258/1996 Z. z., ktorým sa vydáva zoznam obcí a vojenských obvodov tvoriacich jednotlivé okresy, súčasťou okresu Sobrance, patriaceho podľa ust. § 2 ods. 49 v spojení s § 3 ods. 8 písm. d/ zákona č. 371/2004 Z. z. o sídlach a obvodoch súdov SR do územnej pôsobnosti Okresného súdu Michalovce, ktorého obvod prislúcha do územnej pôsobnosti Krajského súdu v Košiciach. Poučenie: Proti tomuto uzneseniu kasačná sťažnosť nie je prípustná (§ 439 ods. 2 písm. d/ SSP).

